钦定古今图书集成/明伦汇编/官常典/第370卷 > 宋
## 钦定古今图书集成/明伦汇编/官常典/第370卷 > 宋

宋仍设太常，而兼统博士、国子祭酒、助教、太庙、明堂
太祝、太史、太乐、乘黄诸令、丞。

按《宋书百官志》：太常一人，舜摄帝位，命伯夷作秩宗，
掌三礼，即其任也。周时曰宗伯，是为春官，掌邦礼。秦
改曰奉常，汉因之，景帝六年，更名曰太常。应劭曰：“欲
令国家盛，太常存，故称太常。”前汉常以列侯忠孝敬
慎者居之，后汉不必列侯也。

博士，班固云：“秦官。”史臣案：六国往往有博士，掌通古今。汉武建元五年，初置五经博士。宣、成之世，五经家
法稍增，经置博士一人。至东京凡十四人。《易》，施、孟、梁
丘、京氏；《尚书》，欧阳、大小夏侯；《诗》，齐、鲁、韩；《礼》，大小戴；《春
秋》，严、颜。各一博士，而聪明有威重者一人为祭酒。魏
及晋西朝置十九人，江左初减为九人，皆不知掌何
经。元帝末，增《仪礼》《春秋》《公羊》博士各一人，合为十一
人。后又增为十六人，不复分掌五经，而谓之“太学博
士”也。秩六百石。

国子祭酒一人：

国子博士二人：

国子助教十人。《周易》《尚书》《毛诗》《礼记》《周官》《仪礼》《春秋
左氏传》《公羊》《穀梁》各为一经，《论语》《孝经》为一经，合十
经助教分掌。国子，周旧名，周有师氏之职，即今国子
祭酒也。晋初，复置国子学以教生徒，而隶属太学焉。
晋初，助教十一人，江左以来损其员。自宋世若不置
学，则助教惟置一人，而祭酒、博士常置也。

太庙令，一人，丞一人。并前汉置。西京曰长，东京曰“令”，
领斋郎二十四人。

明堂令，一人。丞一人。“丞，汉东京初置。令，宋世祖大明
中置。”

太祝令，一人。丞一人。掌祭祀读祝、迎送神。太祝，周旧
官也。汉西京置太祝令、丞，武帝太初元年更名曰《广
记》。汉东京改曰太祝。

太史令，一人，丞一人。掌三辰时日，祥瑞妖灾，岁终则
奏新历。太史，三代旧官，周世掌建邦之六典，正岁年，
以序事颁朔于邦国。又有冯相氏，掌天文次序；保章
氏，掌天文。今之太史，则并周之太史、冯相、保章三职
也。汉西京曰太史令。汉东京有二丞，其一在灵台。
太乐令，一人，丞一人，掌凡诸乐事。周时为大司乐。汉
西京曰“太乐令。”汉东京曰太子乐令，魏复为太乐令。
陵令每陵各一人，汉旧官也。

乘黄令，一人。掌乘舆车及安车诸马。魏世置。自博士
至乘黄令，并属太常。